Kompensasjonsordning for kommunale utgifter i 2022, kap. 671 post 60

Retningslinjer for tilskudd fra kap. 671 Bosetting av flyktninger og tiltak for innvandrere, post 60 Integreringstilskudd. Fastsatt av Arbeids- og inkluderingsdepartementet 04.10.2022, i henhold til Prop. 78 S (2021–2022) og Innst. 270 S (2021–2022), § 8 i Reglement for økonomistyring i staten og kapittel 6 i Bestemmelser om statlig økonomistyring. Retningslinjene trer i kraft fra samme dato.

del I ‑ TILSKUDDSORDNINGENS INNRETNING

# Formål med ordningen

Formålet med ordningen er at kommuner kompenseres for utgifter knyttet til plasser som kommunen har vedtatt å stille til rådighet for bosetting av flyktninger i 2022, men som ikke har blitt benyttet.

Kompensasjonen skal bidra til:

* å redusere merutgiftene kommunene har pådratt seg ved å planlegge for bosetting av et stort antall flyktninger uten å ha høy sikkerhet for at de faktisk vil motta dette antallet flyktninger, og tilhørende tilskudd.

# Definisjoner

*Vedtaksplass*

En vedtaksplass er opprettet når kommunen etter anmodning fra IMDi har fattet vedtak om å bosette et antall flyktninger.

*Benyttet vedtaksplass*

En vedtaksplass regnes for dette formålet som benyttet når kommunen har bosatt flyktninger som har registrert bosettingsdato i IMDinett fra og med 01.01.2022 til og med 31.12.2022.

Dersom det er inngått avtale i 2022 om å bosette enkeltpersoner, så regnes dette som en benyttet vedtaksplass.

*Ubenyttet vedtaksplass*

Ubenyttede vedtaksplasser regnes for dette formålet som differansen mellom antall plasser kommunen har vedtatt å bosette i 2022 innenfor IMDis anmodning og antall vedtaksplasser som er benyttet i 2022.

# Tilskuddsmottaker

Tilskuddsmottaker er kommuner som har vedtatt å bosette flyktninger etter anmodning fra IMDi og stilt disse vedtaksplassene til rådighet, men hvor vedtaksplasser ikke har blitt benyttet i 2022.

# Vilkår for å motta tilskudd

## Tildelingskriterier

Kommuner må ha ubenyttede vedtaksplasser som kommunen har stilt til rådighet for bosetting av flyktninger i 2022. Antall plasser som er vedtatt innenfor IMDis anmodning legges til grunn. Det gis ikke kompensasjon for plasser som er vedtatt utover anmodningen fra IMDi. Dersom kommunen har vedtatt et antall lavere enn anmodningen, vil kommunen maksimalt kunne få kompensasjon for det antallet plasser kommunen faktisk har vedtatt å bosette.

Det er et vilkår at kommunen tar imot de flyktningene de får fordelt fra IMDi. Det er også et vilkår at kommunen har begynt å bygge opp kapasiteten for bosettingsplassene og har pådratt seg økonomiske forpliktelser.

## Beregningsregler

Det ytes et tilskudd på 50 000 kroner per ubenyttede vedtaksplass i kommunen. I tilfeller der flyktningen har blitt bosatt, men senere har flyttet fra bosettingskommunen, gis det ikke tilskudd.

I vurderingen av tallgrunnlaget skal IMDi vurdere hvorvidt kommunen har begynt å bygge opp kapasiteten for de vedtatte plassene i kommunen, og om vedtaksplassene har vært stilt til rådighet.

del II – FORVALTNING OG SAKSBEHANDLING AV ORDNINGEN

# Ansvar for å forvalte tilskuddsordningen

IMDi har ansvaret for å forvalte tilskuddsordningen. Dette innebærer at IMDi har ansvar for å:

* kunngjøre ordningen
* ha et system for registrering som kan dokumentere at vilkårene for tilskudd er oppfylt
* behandle og gjennomgå søknader om tilskudd
* beslutte fordeling av tilskudd og utbetale tilskudd
* utarbeide tilskuddsbrev

# Kunngjøring av ordningen

IMDi skal kunngjøre kompensasjonsordningen på direktoratets nettsider etter at retningslinjene er godkjent av Arbeids- og inkluderingsdepartementet.

* 1. **Innholdet i kunngjøringen**

Kunngjøringen skal informere om ordningen og blant annet formidle følgende:

* målsetting for ordningen
* krav til søknad
* tildelingskriterier, dvs. vilkår som må være oppfylt for at tilskuddet skal kunne utbetales
* søknadsfrist og at for sent innkomne søknader ikke vil bli behandlet

# Saksgang fram til vedtak om tilskudd/avslag

## Søknad om tilskudd

Søknaden skal leveres via IMDis søknadsportal. Her vil det også ligge informasjon og veiledning for bruk av elektronisk søknadsskjema.

Kommunen søker om tilskudd ved å melde inn antall ubenyttede vedtaksplasser i 2022.

Søknaden skal inneholde følgende informasjon:

* Antall vedtaksplasser kommunen har blitt anmodet om
* Antall plasser kommunen har fattet vedtak om på bakgrunn av IMDis anmodning
* Antall registrerte bosatte flyktninger i kommunen mellom 01.01.2022 og 31.12.2022
* Antall enkeltpersoner det er inngått avtale i 2022 om å bosette, men som ikke ble bosatt i 2022
* Antall ubenyttede vedtaksplasser i 2022 som gir grunnlag for kompensasjon
* Kort beskrivelse av tiltak og ressursbruk, herunder pådratte økonomiske forpliktelser for oppbygging av kapasitet
* Antall avslag på fordelinger i 2022

Søknaden skal signeres av kommunedirektøren eller av en annen i kommunen som har delegert myndighet (budsjettdisponeringsmyndighet). Søknaden skal signeres i IMDis søknadsportal.

Søknaden må leveres senest 15. februar 2023. For sent innkomne søknader vil ikke bli behandlet.

## IMDis søknadsbehandling og kontroll

IMDi skal innhente og vurdere, herunder gjennomføre nødvendig kontroll av følgende opplysninger før søknad om tilskudd innvilges:

* Vedtaksplasser i kommunen innenfor IMDis anmodning
* Bosatte i kommunen etter avtale mellom IMDi og kommunen i 2022. Bosettingstall som legges til grunn for utbetaling av ordinært integreringstilskudd skal benyttes.
* Ubenyttede vedtaksplasser i 2022
* Antall avslag på fordelinger fra IMDi
* Evt. begrunnelse for avslag på fordelinger meldt inn via IMDinett
* Kommunen har pådratt seg økonomiske forpliktelser

IMDi kan ved behov innhente informasjon fra Folkeregisteret for å kontrollere at personer registrert som bosatt i kommunen er eller har vært folkeregistrert i bosettingskommunen i 2022.

## Utbetaling

Tilskuddet utbetales i 2023 etter at endelige bosettingstall basert på tilgjengelige data fra IMDinett for 2022 foreligger.

## Klageregler

IMDis tildeling av tilskudd i henhold til denne tilskuddsordningen er ikke å regne som enkeltvedtak, jf. forvaltningsloven § 2. Det vil si at bestemmelsene i forvaltningsloven kapitlene IV til VI ikke får anvendelse, jf. forvaltningsloven § 3. Kommunene har derfor ikke klageadgang. For øvrig gjelder forvaltningslovens regler, for eksempel regler om habilitet og alminnelige regler om saksbehandlingen.

# Registrering av tilskudd

IMDi har ansvar for å:

* registrere tilsagn om tilskuddsbeløp slik at IMDi har oversikt over inngåtte forpliktelser
* følge bestemmelsene om bokføring og økonomisystem i Bestemmelser om økonomistyring i staten.

# Rapporter fra tilskuddsmottaker og kontrollrutiner

Det stilles ikke krav om rapportering fra kommunene om bruk av tilskuddet, utover den informasjon som er gitt i søknaden.

IMDi kan likevel innhente ytterligere opplysninger direkte fra kommunene eller fra registerdata dersom dette er nødvendig for å sikre korrekt beregning og utbetaling av tilskudd.

Dersom IMDi mener det er vesentlig risiko for at kommuner uberettiget mottar tilskudd, bl.a. ved at de ikke oppfyller vilkåret om å ha startet oppbygging av bosettingskapasitet som overstiger antallet som faktisk blir bosatt og ha pådratt seg økonomiske forpliktelser til dette, kan de iverksette nødvendige kontrolltiltak.